pythainlp/thaigov-v2-corpus-22032023 huggingface dataset:
วันพฤหัสบดีที่ 4 มีนาคม 2564
คณะผู้แทนไทยเข้าร่วมการประชุม Council on General Affairs and Policy (CGAP) ประจำปี ค.ศ. ๒๐๒๑
คณะผู้แทนไทยเข้าร่วมการประชุม Council on General Affairs and Policy (CGAP) ประจำปี ค.ศ. ๒๐๒๑
เมื่อวันที่ ๓ มีนาคม ๒๕๖๔ เวลา ๑๘.๐๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นหัวหน้าคณะผู้แทนไทยเข้าร่วมการประชุม Council on General Affairs and Policy (CGAP) ประจำปี ค.ศ. ๒๐๒๑ ของที่ประชุมกรุงเฮกว่าด้วยกฎหมายระหว่างประเทศ แผนกคดีบุคคล (Hague Conference on Private International Law – HCCH) ในรูปแบบทางไกล โดยมีผู้แทนจากกองการต่างประเทศ กองกฎหมาย กรมคุ้มครองสิทธิและเสรีภาพ และกระทรวงการต่างประเทศ เข้าร่วมการประชุมดังกล่าวด้วย
ระหว่างการประชุม กระทรวงยุติธรรมได้ขอความอนุเคราะห์สถานเอกอัครราชทูต ณ กรุงเฮก เป็นผู้แทนในการยื่นตราสารยอมรับธรรมนูญของ HCCH (Instrument of Acceptance) ณ สำนักเลขาธิการ (Permanent Bureau) ของ HCCH กรุงเฮก ราชอาณาจักรเนเธอร์แลนด์ เมื่อคำนึงถึงผลกระทบจากสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (COVID-19) รวมถึงโอกาสในการแสดงภาพลักษณ์เชิงบวกของไทยในเวทีระหว่างประเทศ
โอกาสนี้ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ได้กล่าวถ้อยแถลงในนามประเทศไทย โดยเน้นย้ำถึงการพัฒนาและสนับสนุนให้กฎหมายระหว่างประเทศ แผนกคดีบุคคล มีความสอดคล้องกันทั้งในระดับภูมิภาคและระดับสากล
ปัจจุบันไทยเป็นสมาชิกลำดับที่ ๘๘ ของ HCCH โดยเป็นประเทศสมาชิกอาเซียนประเทศที่ ๕ ที่เป็นสมาชิกที่ประชุมดังกล่าว ทั้งนี้ ไทยได้รับการทาบทามให้เข้าเป็นสมาชิก HCCH ตั้งแต่ปี พ.ศ. ๒๕๕๗ ซึ่งมติคณะรัฐมนตรีได้เห็นชอบและมอบหมายให้กระทรวงยุติธรรมเป็นหน่วยงานหลักในการดำเนินการส่วนที่เกี่ยวข้อง และได้ยื่นสมัครเข้าเป็นสมาชิกอย่างเป็นทางการ เมื่อวันที่ ๔ มีนาคม ๒๕๖๓ ณ กรุงเฮก ราชอาณาจักรเนเธอร์แลนด์
นอกจากนี้ นับเป็นความสำเร็จและข้อริเริ่มของกระทรวงยุติธรรมในการพัฒนาประสิทธิภาพของระบบกฎหมายในเชิงระหว่างประเทศ เนื่องจากการเข้าเป็นสมาชิก HCCH ทำให้ประเทศไทยมีสิทธิในการเข้าร่วมกระบวนการเจรจาร่างสนธิสัญญาต่าง ๆ ของ HCCH และมีโอกาสในการผลักดันวัตถุประสงค์หรือความต้องการของไทยบนเวทีระหว่างประเทศได้ และยังเป็นประโยชน์ต่อการติดตามพัฒนาการของกฎหมายระหว่างประเทศแผนกคดีบุคคล ที่เกี่ยวกับการคุ้มครองดูแลสิทธิประโยชน์ของประชาชนในการดำเนินกิจกรรมข้ามรัฐ รวมถึงเป็นประโยชน์ต่อการปรับปรุงกฎหมายภายในของไทยให้เป็นไปตามมาตรฐานสากลอีกด้วย
วันพฤหัสบดีที่ 18 มีนาคม 2564
นายกสมาคมนักกฎหมายสิทธิมนุษยชน พาแม่แกนนำราษฎรยื่นหนังสือกระทรวงยุติธรรม เร่งสอบเจ้าหน้าที่เรือนจำตรวจโควิดยามวิกาล ชี้ไม่ปลอดภัยผิดธรรมชาติ โฆษกกระทรวงยุติธรรม ยันตั้งคณะกรรมการสอ
นายกสมาคมนักกฎหมายสิทธิมนุษยชน พาแม่แกนนำราษฎรยื่นหนังสือกระทรวงยุติธรรม เร่งสอบเจ้าหน้าที่เรือนจำตรวจโควิดยามวิกาล ชี้ไม่ปลอดภัยผิดธรรมชาติ โฆษกกระทรวงยุติธรรม ยันตั้งคณะกรรมการสอบแล้ว ขอให้สบายใจได้
ในวันพุธที่ ๑๗ มีนาคม ๒๕๖๔ เวลา ๑๓.๐๐ น. ณ ห้องสนฉัตร ชั้น ๓ อาคารกระทรวงยุติธรรม นางสุรีย์รัตน์ ชิวารักษ์ มารดาของ นายพริษฐ์ ชิวารักษ์ หรือ เพนกวิน พร้อมด้วย น.ส.คอรีเยาะ มานุแช นายกสมาคมนักกฎหมายสิทธิมนุษยชน นางพริ้ม บุญภัทรรักษา มารดาของนายจตุภัทร์ บุญภัทรรักษา หรือไผ่ ดาวดิน ยื่นหนังสือถึงกระทรวงยุติธรรมขอให้ตรวจสอบข้อเท็จจริงในการปฏิบัติหน้าที่ของเจ้าหน้าที่กรมราชทัณฑ์ โดยมีนายวัลลภ นาคบัว รองปลัดกระทรวงยุติธรรม และโฆษกกระทรวงยุติธรรม เป็นตัวแทนรับ
น.ส.คอรีเยาะ กล่าวว่า กรณีนายอานนท์ นำภา แกนนำกลุ่มราษฎร ได้ยื่นคำร้องถึงศาล ถึงความไม่ปกติในเรือนจำ อาจมีความอันตรายต่อชีวิตและทรัพย์สิน มีเจ้าหน้าที่เข้ามาหาในยามวิกาลหลายครั้ง เป็นการเข้าพบในห้องกักโรค และมีการพยายามแยกตัวออกจากห้องดังกล่าว มีการนำกำลังของเจ้าหน้าที่ที่มากกว่าการเข้าเวรตามปกติมากถึง ๑๐ คน ในเวลาดึก จนทำให้เกรงว่าจะเกิดความไม่ปลอดภัย วันนี้พวกเราจึงมาเรียกร้องให้กระทรวงยุติธรรมเร่งสอบสวนกรณีดังกล่าว เพื่อความปลอดภัยของพวกเขาทุกคนอย่างเคร่งครัด และเป็นไปตามสิทธิมนุษยชนด้วย
นางพริ้ม กล่าวว่า การที่เจ้าหน้าที่เรือนจำเข้าไปในเวลาวิกาลไม่ควรเกิดขึ้น และต้องตั้งคณะกรรมการสอบสวน โดยต้องไม่ให้คนภายในเรือนจำมาร่วมด้วย เพราะจะเกิดความไม่โปร่งใส เพื่อสอบข้อเท็จจริง เพราะถ้ามีคนในเรือนจำมาร่วมด้วย เราไม่ไว้วางใจ การที่เจ้าหน้าที่เข้าไปยามวิกาล เป็นการกดดันทางจิตวิทยา และลูกๆ ของเราต้องมีสิทธิในการต่อสู้ให้ถึงที่สุด วันนี้พวกเขาเป็นแค่ผู้ถูกกล่าวหา ยังไม่มีความผิดจนศาลจะตัดสินถึงที่สุด ตนจึงอยากฝากตรงนี้ไว้ด้วย
นางสุรีรัตน์ กล่าวว่า เพื่อความโปร่งใสทุกคนควรมีสิทธิเข้ารับฟังการไต่สวน เพราะเมื่อเช้า ตนไม่ถูกอนุญาตให้เข้าฟัง ทั้งที่ลูกตนเป็นหนึ่งในผู้ที่ไม่ปลอดภัย การไต่สวนควรเปิดเป็นสาธารณะให้ใครก็เข้าฟังได้ และตั้งแต่ลูกชายของตนถูกจับ ยังไม่เคยได้รับการอนุญาตให้เข้าเยี่ยมเลย มีผู้รู้หลายท่านบอกกับตนว่า จริงๆ แล้วเรามีสิทธิในการเยี่ยมบุตรหลานของตนเอง และตนคิดว่าการเยี่ยมผ่านห้องเยี่ยม คุยกันผ่านสายโทรศัพท์คงไม่ทำให้ติดโควิดได้
ด้านนายวัลลภ กล่าวว่า ตนได้รับมอบหมายจากกระทรวงยุติธรรม ให้เป็นตัวแทนของกระทรวงยุติธรรมในการรับเรื่อง และตนได้รับการแต่งตั้งเป็นประธานคณะกรรมการประมวลจริยธรรม เพื่อสอบสวนถึงเรื่องดังกล่าว ซึ่งข้อกังวลเกี่ยวกับมาตรฐานการปฏิบัติ เราได้รับการกำชับจากนายกรัฐมนตรีให้ดูแลให้ดี ส่วนการเร่งด่วนในการตรวจโควิดยามวิกาลหรือไม่ เรื่องนี้ตนจะเร่งตรวจสอบข้อเท็จจริง ต้องสอบสวนผู้ปฏิบัติ และหากต้องมีการสืบสวนเชิงลึก เราจะให้ทาง กรมสอบสวนคดีพิเศษ (ดีเอสไอ) เข้ามาร่วมตรวจสอบด้วย และเราไม่ได้ให้ผู้ที่ร่วมปฏิบัติงานและมีส่วนเกี่ยวข้องมาร่วมเป็นกรรมการสอบสวน ขอให้สบายใจได้ ส่วนการไต่สวนของศาล คงต้องขอรับไปประสานเพราะไม่ได้เป็นส่วนงานของกระทรวงยุติธรรม
วันจันทร์ที่ 8 มีนาคม 2564
8 มี.ค. วันสตรีสากล นายกฯชู  “ผู้หญิงคือพลังขับเคลื่อนประเทศ” ต่างชาติชื่นชม เร่งแก้ปัญหาความไม่เท่าเทียม
8 มี.ค. วันสตรีสากล นายกฯชู  “ผู้หญิงคือพลังขับเคลื่อนประเทศ” ต่างชาติชื่นชม เร่งแก้ปัญหาความไม่เท่าเทียม
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เนื่องในวันสตรีสากล 8 มี.ค. นายกรัฐมนตรี พล.อ.ประยุทธ์ จันทร์โอชา ได้กล่าวชื่นชมบทบาทของผู้หญิงว่า เป็นผู้มีความสำคัญในการขับเคลื่อนประเทศอย่างมากในทุกๆด้าน หากจะเปรียบเป็นช้าง ผู้หญิงก็เสมือนช้างเท้าหน้าข้างหนึ่งทีก้าวไปข้างหน้าคู่กับผู้ชายซึ่งเป็นเท้าอีกข้างหนึ่ง เป็นกำลังหลักในการหารายได้สู่ครอบครัว เป็นแม่ผู้ดูแลลูก ดูแลผู้สูงอายุในบ้าน และดูแลงานบ้านต่างๆ ซึ่งเป็นบทบาทที่หนักและใช้ความทุ่มเทสูงมาก จึงอยากให้คนในสังคม องค์กรตระหนักในเรื่องนี้ให้มากขึ้น การกำหนดระเบียบหรือข้อปฏิบัติจะได้ส่งเสริมให้ผู้หญิงได้ใช้ศักยภาพได้เต็มที่ทั้งเรื่องการดูแลครอบครัวและการทำงาน
ในช่วงเวลาที่ผ่านมา บทบาทของผู้หญิงไทยเป็นที่กล่าวถึงในระดับนานาชาติมากขึ้นเรื่อยๆ ดังเห็นได้จากจำนวนที่เพิ่มขึ้นของผู้หญิงที่ครองตำแหน่งผู้บริหารระดับสูงในองค์กรทั้งภาคเอกชนและภาครัฐ บทบาทผู้หญิงในการทำงานเป็นอาสาสมัครประจำหมู่บ้าน (อสม.) อาสาสมัครพัฒนาสังคมและความมั่นคงของมนุษย์ประจำหมู่บ้าน (อพม.) องค์กรภาคประชาสังคมด้านสตรีและเด็ก ที่เป็นกลุ่มเครือข่ายช่วยงานภาครัฐอย่างมากในการเข้าไปดูแลประชาชนให้ปลอดภัยและลดผลกระทบจากการแพร่ระบาดของโควิด19 มากไปกว่านั้น ในพื้นที่จังหวัดชายแดนใต้ เรายังได้เห็นบทบาทผู้หญิงในฐานะทหารพรานทั้งจากกองทัพบกและกองทัพเรือ จำนวน 640 นาย ที่คอยปฎิบัติงานช่วยเหลือเด็กและสตรี ร่วมจัดตั้งจุดตรวจด่านตรวจ ส่งเสริมการมีส่วนร่วมของประชาชนในพื้นที่โดยเฉพาะกลุ่มสตรีและเยาวชน
อย่างไรก็ตาม นางสาวรัชดากล่าวเพิ่มเติมว่า “ยังคงมีปัญหาที่ฝังลึกในสังคมไทยอยู่ เรื่องทัศนคติหญิงด้อยกว่าชาย การใช้ความรุนแรงในครอบครัว ซึ่งรัฐบาลไม่เคยนิ่งนอนใจ ได้กำหนด ยุทธศาสตร์การพัฒนาสตรีและบูรณาการการทำงานระหว่างหน่วยงานมาอย่างต่อเนื่อง มีวัตถุประสงค์ 1)ให้คนไทยทุกคน มีความคิดที่ถูกต้องเรื่องความเท่าเทียมระหว่างหญิงชาย ทุกเพศมีศักดิ์ศรีความเป็นคนเท่ากัน 2)พัฒนาสังคมไทยให้เป็นสังคมที่มีความเป็นธรรม ยุติธรรม และปราศจากการเลือกปฏิบัติ 3)ส่งเสริมผู้หญิงเข้ามีบทบาททางการเมือง มีส่วนร่วมในการกำหนดนโยบายระดับต่างๆ และ 4) เร่งพัฒนาศักยภาพและเสริมสร้างคุณภาพชีวิตของสตรีในทุกกลุ่มทุกวัย โดยเฉพาะกลุ่มที่อยู่ในภาวะลำบาก เพื่อให้ผู้หญิงมีเสรีภาพและความมั่นคงในการดำเนินชีวิต โดยสามารถใช้พลังและศักยภาพของตนเองได้เต็มที่ ให้ทุกๆวันเป็นวันของผู้หญิง”
...........................
วันพุธที่ 24 มีนาคม 2564
รองผู้อำนวยการการท่าเรือแห่งประเทศไทยรับรางวัลสตรีนักบริหารดีเด่น สาขาผู้บริหารรัฐวิสาหกิจดีเด่น
นางอัฌนา พรหมประยูร รองผู้อำนวยการการท่าเรือแห่งประเทศไทย กระทรวงคมนาคม รับมอบโล่รางวัลสตรีทำงานดีเด่นเนื่องในวันสตรีสากลประจำปี 2564 ประเภทสตรีนักบริหารดีเด่น สาขาสตรีผู้บริหารรัฐวิสาหกิจดีเด่นจาก นายสุชาติ ชมกลิ่น รัฐมนตรีว่าการกระทรวงแรงงาน
เมื่อวันที่ 8 มีนาคม 2564 ณ โรงแรมมิราเคิล แกรนด์ คอนเวนชั่น กรุงเทพฯ
กรมสวัสดิการและคุ้มครองแรงงาน กระทรวงแรงงาน ได้จัดงานวันสตรีสากลประจำปี 2564 ภายใต้แนวคิดหลัก “แรงงานสตรี รวมพลังฝ่าวิกฤต ขับเคลื่อนเศรษฐกิจไทยให้ยั่งยืน” เพื่อให้สตรีทำงานทุกคนตระหนักถึงคุณค่าของตนเอง สามารถปรับตัวพัฒนาตนเองให้ทันโลก ทันเหตุการณ์ และเทคโนโลยีที่เปลี่ยนแปลง รวมทั้งรณรงค์ให้ทุกภาคส่วนของสังคมตระหนักถึงความสำคัญของสตรีทำงาน ให้ได้รับสิทธิอย่างเป็นธรรมและเท่าเทียม ซึ่งรางวัลสตรีทำงานดีเด่นพิจารณาจากการมีส่วนร่วม หรือสนับสนุนกิจกรรมด้านแรงงาน หรือกิจกรรม/ผลงานที่สอดคล้องกับแนวคิดหลัก เป็นผู้ที่มีความคิดริเริ่มสร้างสรรค์และมีความสามารถบริหารจัดการองค์กรอย่างโปร่งใส เป็นธรรม ประหยัด มีประสิทธิภาพ ทำประโยชน์ให้แก่สังคมด้านแรงงาน และส่งเสริมพัฒนาองค์กรและบุคคลในองค์กรให้มีความเจริญก้าวหน้า สำหรับรองผู้อำนวยการการท่าเรือแห่งประเทศไทย ได้รับการพิจารณาตามผลงาน ที่มีส่วนร่วมในการสนับสนุนกิจกรรมด้านแรงงานและเป็นผู้มีความคิดริเริ่มสร้างสรรค์ เป็นผู้แทนการท่าเรือแห่งประเทศไทย (กทท.) เข้าร่วมเสวนาแลกเปลี่ยนความรู้กับคณะกรรมการบริหารสหภาพแรงงาน รัฐวิสาหกิจ กทท. ที่ปรึกษาและอนุกรรมการสหภาพแรงงานฯ สนับสนุนและส่งเสริมให้พนักงานดำเนินการตามนโยบายการป้องกันและต่อต้านการทุจริตคอร์รัปชัน เข้าร่วมการบรรยายและแลกเปลี่ยนความเห็นในหัวข้อ “ปรับฐานความคิดกับผลประโยชน์ทับซ้อน” ให้กับผู้บริหารและพนักงาน เพื่อร่วมกันป้องกันและปราบปรามการทุจริต เป็นบุคคลต้นแบบ (Role Model) ในฐานะผู้บริหารสตรีคนเดียวที่ดำรงตำแหน่งระดับรองผู้อำนวยการ กทท. ซึ่งมีบทบาทส่งเสริมให้พนักงานสตรีตระหนักและมุ่งมั่นพัฒนาความรู้ความสามารถของตนเอง เป็นผู้แทนเข้าร่วมการประชุมสมัชชาสมัยสามัญครั้งที่ 31 (31th Regular Session of the IMO Assembly) มีวัตถุประสงค์เพื่อเสริมสร้างบทบาทของสตรีให้เป็นผู้มีส่วนได้ส่วนเสียที่สำคัญด้านการขนส่งทางทะเล รวมทั้งสนับสนุนพลังของสตรีและเด็กหญิงทั่วโลกให้มีความเท่าเทียมทางเพศตามเป้าหมายการพัฒนาที่ยั่งยืนของสหประชาชาติ ณ สหราชอาณาจักร นอกจากนี้ ยังเป็นผู้บริหารหลักที่มีบทบาทสำคัญในการสนับสนุนให้จัดทำและอนุมัติโครงการตามหลักปรัชญาเศรษฐกิจพอเพียง ได้แก่ โครงการศึกษาดูงานตามรอยเบื้องพระยุคลบาท พร้อมทั้งน้อมนำศาสตร์พระราชา“สร้างฝายได้มากกว่าน้ำ” มาจัดทำโครงการ “ฅน...เก็บน้ำให้แผ่นดิน” ในพื้นที่ที่ประสบปัญหาด้านอุทกภัย
ภัยแล้งและภัยพิบัติต่าง ๆ ในพื้นที่จังหวัดเชียงใหม่ แพร่ ลำปาง อุตรดิษถ์ พิษณุโลก และเชียงราย และดำเนินกิจกรรมจิตอาสา อาทิ กิจกรรม “การท่าเรือฯ ร่วมใจสู้ภัย COVID-19” ให้แก่ชุมชนแรงงานรอบ กทท. เป็นต้น
วันอังคารที่ 16 มีนาคม 2564
โครงการสินเชื่อชะลอการขายข้าวเปลือกนาปี ปีการผลิต 2563/64
วันอังคารที่ 16 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติเพิ่มวงเงินโครงการประกันรายได้เกษตรกรผู้ปลูกข้าวปี 2563/64 จำนวน 3,800 ล้านบาทเพื่อให้ครอบคลุมกลุ่มเกษตรกรที่ลงทะเบียนล่าช้าเนื่องจากภาวะฝนแล้งในช่วงต้นฤดูเพาะปลูกกว่า 101,000 ครัวเรือน นอกจากนี้ ยังเพิ่มวงเงินโครงการสินเชื่อชะลอการขายข้าวเปลือกนาปี ปี 2563/64 จำนวน 4,500 ล้านบาท ให้เกษตรกรมีเงินทุนหมุนเวียนไม่ต้องเร่งขายข้าวในช่วงที่ราคาตกต่ำ โดยเกษตรกรที่เก็บข้าวเปลือกในยุ้งฉางของตนเอง จะได้รับค่าฝากเก็บและรักษาคุณภาพข้าว 1,500 บาทต่อตัน สถาบันเกษตรกรที่รับซื้อข้าวเปลือกจะได้รับเงิน 1,000 บาทต่อตัน และเกษตรกรได้รับ 500 บาทต่อตัน พร้อมขยายเวลาจัดทำสัญญาเงินกู้ถึงวันที่ 31 มีนาคม 2564 ส่วนภาคใต้ถึงวันที่ 31 กรกฎาคม 2564
รวมไทยสร้างชาติ กับสำนักโฆษกสำนักเลขาธิการนายกรัฐมนตรี
วันศุกร์ที่ 19 มีนาคม 2564
สธ. เผยผลตรวจกุ้งในตลาดกลางกุ้งปลอดเชื้อโควิด ย้ำต้องปรุงสุกก่อนกิน
กระทรวงสาธารณสุข เผยผลสุ่มตรวจกุ้งในตลาดกลางกุ้ง ไม่พบเชื้อโควิด 19 มีความปลอดภัย บริโภคได้ ย้ำต้องปรุงสุก คงสุ่มตรวจต่อเนื่องเป็นระยะเพื่อสร้างความมั่นใจ
บ่ายวันนี้ (19 มีนาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์ศุภกิจ ศิริลักษณ์ อธิบดีกรมวิทยาศาสตร์การแพทย์ แถลงข่าวการสุ่มตรวจกุ้งในตลาดกลางกุ้ง จ.สมุทรสาคร หลังจากมีการเปิดตลาดอีกครั้ง ตั้งแต่ต้นเดือนมีนาคม 2564 ว่า ขณะนี้ผู้ติดเชื้อในตลาดส่วนใหญ่มีภูมิคุ้มกันแล้ว ซึ่งกระทรวงสาธารณสุขดำเนินการฉีดวัคซีนให้ผู้ค้าในตลาดค่อนข้างมาก ถือว่าเป็นพื้นที่ที่ค่อนข้างปลอดภัยในการเข้าไปใช้บริการ แต่ยังต้องคงมาตรการป้องกันโรค ทั้งการสวมหน้ากาก ล้างมือ และเว้นระยะห่าง
นายแพทย์ศุภกิจกล่าวต่อว่า ประชาชนอาจยังกังวลว่ากุ้งที่ขายในตลาดกลางกุ้งมีความปลอดภัยที่จะนำมาบริโภคหรือไม่ ทางสำนักงานสาธารณสุขจังหวัดสมุทรสาคร ร่วมกับศูนย์วิทยาศาสตร์การแพทย์ที่ 5 จ.สมุทรสงคราม จึงสุ่มเก็บตัวอย่างกุ้งเมื่อวันที่ 8 มีนาคม 2564 จำนวน 5 แพ จากแพกุ้ง 8 แพ รวม 9 ตัวอย่าง เป็นกุ้งขาว 5 ตัวอย่าง และกุ้งก้ามกราม 4 ตัวอย่าง ผลการตรวจไม่พบเชื้อทุกตัวอย่าง จากนี้จะมีการวางแผนสุ่มตรวจแพกุ้งที่เหลือเป็นระยะ เพื่อสร้างความมั่นใจปลอดภัยแก่ประชาชน ทั้งนี้ แม้การตรวจเชื้อโควิด 19 ในอาหารจะมีความซับซ้อนกว่าการตรวจในคน ทั้งการเตรียมตัวอย่าง การสกัด และใช้เทคนิคที่สลับซับซ้อน แต่ห้องปฏิบัติการของกรมวิทยาศาสตร์การแพทย์สามารถดำเนินการได้ และเคยดำเนินการตรวจมาแล้ว ทั้งปลาหมึก ปลากะพง และหอย
“การไปซื้อกุ้งมาทำอาหารถือว่ามีความปลอดภัย ไม่มีเชื้อโควิด แต่การปรุงอาหารยังต้องทำให้สุก ซึ่งช่วยฆ่าเชื้ออื่นๆ ที่อาจติดมากับกุ้ง เช่น เชื้อแบคทีเรีย เป็นต้น จึงบริโภคได้อย่างปลอดภัย สำหรับการฉีดวัคซีนโควิด 19 ยังไม่พบผู้เกิดอาการแพ้รุนแรง อย่างไรก็ตาม บุคคลที่แพ้อาหารทะเลหรือเป็นโรคภูมิแพ้อยู่แล้ว อาจต้องระวังเป็นพิเศษขณะรับวัคซีน เนื่องจากอาจแพ้ส่วนประกอบในวัคซีนได้ แต่เป็นเรื่องเฉพาะบุคคล ซึ่งหลังรับวัคซีนมีระบบการเฝ้าระวังสังเกตอาการที่โรงพยาบาล 30 นาที ส่วนกรณีฉีดวัคซีนแล้วทำให้แพ้กุ้ง-แพ้อาหารทะเลมากขึ้นนั้นไม่มีข้อมูลทางวิทยาศาสตร์” นายแพทย์ศุภกิจกล่าว
นายแพทย์ศุภกิจกล่าวต่อว่า ขณะนี้ประเทศไทยเริ่มทยอยฉีดวัคซีนโควิด 19 แล้ว ขอให้กลุ่มเป้าหมายในพื้นที่เข้ารับวัคซีนตามนัด โดยเฉพาะวัคซีนเข็มที่สอง เพื่อกระตุ้นภูมิคุ้มกัน โดยวันที่ 20 มีนาคม 2564 จะมีวัคซีนของซิโนแวคเข้ามาอีก 8 แสนโดส จะได้ดำเนินการฉีดวัคซีนครอบคลุมมากขึ้น หากเป็นไปตามแผนช่วงเดือนพฤษภาคมจะมีวัคซีนของแอสตร้าเซนเนก้าทยอยออกมา 26 ล้านโดส ทำให้การฉีดวัคซีนครอบคลุมประชากรไม่น้อยกว่าประเทศอื่นในภูมิภาคนี้
********************************* 19 มีนาคม 2564
วันพุธที่ 10 มีนาคม 2564
รมว.วธ. และประธานคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร เป็นประธานการประชุมร่วมระหว่างผู้บริหารวธ.
รมว.วธ. และประธานคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร เป็นประธานการประชุมร่วมระหว่างผู้บริหารวธ. และคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร
วันที่ ๑๐ มีนาคม ๒๕๖๔ เวลา ๐๙.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม และนายไชยา พรหมา ประธานคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร เป็นประธานการประชุมร่วมระหว่าง ผู้บริหารระดับสูงกระทรวงวัฒนธรรม และคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร โดยมี นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม นายเวียง วรเชษฐ์ ที่ปรึกษารัฐมนตรีว่าการกระทรวงวัฒนธรรม นายพิกิฏ ศรีชนะ เลขานุการรัฐมนตรีว่าการกระทรวงวัฒนธรรม คณะกรรมาธิการฯ ผู้บริหารส่วนราชการและองค์การมหาชนในสังกัดกระทรวงวัฒนธรรม เข้าร่วมประชุม ณ ศูนย์ประชุมกระทรวงวัฒนธรรม ชั้น ๘ กระทรวงวัฒนธรรม
วันจันทร์ที่ 15 มีนาคม 2564
“อิทธิพล” รักษาการดีอีเอส นั่งประธานคณะกรรมการเสนอแนะนโยบายฯ ขับเคลื่อนเศรษฐกิจดิจิทัลนัดแรก
“อิทธิพล” รักษาการดีอีเอส นั่งประธานคณะกรรมการเสนอแนะนโยบายฯ ขับเคลื่อนเศรษฐกิจดิจิทัลนัดแรก
เมื่อวันที่ 15 มีนาคม 2564 นายอิทธิพล คุณปลื้ม รัฐมนตรีว่าการกระทรวงวัฒนธรรม และรักษาการรัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานการประชุมคณะกรรมการเสนอแนะนโยบายและกำหนดมาตรการทางเศรษฐกิจ สังคม และกฎหมายสำหรับขับเคลื่อนเศรษฐกิจดิจิทัลและสร้างความเป็นธรรมให้แก่ผู้ให้บริการทางอิเล็กทรอนิกส์ ครั้งที่ 3/2564 โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคมในฐานะประธานคณะอนุกรรมการเพิ่มขีดความสามารถในการแข่งขันให้แก่ผู้บริการทางอิเล็กทรอนิกส์ พร้อมด้วยผู้แทนจากคณะอนุกรรมการสร้างความเป็นธรรมให้แก่ผู้ให้บริการทางอิเล็กทรอนิกส์ ร่วมประชุมพร้อมรายงานความคืบหน้าผลการดำเนินงานของ 2 คณะอนุกรรมการฯข้างต้นให้ที่ประชุมพิจารณา ณ ห้องประชุม MDES 1 ชั้น 9 สำนักงานปลัดกระทรวงดิจิทัลเพื่อเศรษฐกิจและสังคม
*******************
วันเสาร์ที่ 20 มีนาคม 2564
วธ. จัดกิจกรรม “ปีใหม่อิหร่าน สงกรานต์ไทย” 20-21 มี.ค.นี้ ฉลองความสัมพันธ์ระหว่างไทย-อิหร่านที่มีมายาวนานกว่า 400 ปี
วธ. จัดกิจกรรม “ปีใหม่อิหร่าน สงกรานต์ไทย” 20-21 มี.ค.นี้
ฉลองความสัมพันธ์ระหว่างไทย-อิหร่านที่มีมายาวนานกว่า 400 ปี
ชมการแสดงวัฒนธรรม-ดนตรี  ร้านอาหาร-ผลิตภัณฑ์วัฒนธรรม นิทรรศการภาพถ่ายปีใหม่อิหร่าน-สงกรานต์
วันที่ 20 มีนาคม 2564 ที่ชั้น G Quartier Avenue ศูนย์การค้าเอ็มควอเทียร์ กรุงเทพฯ นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายนายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานพิธีเปิดกิจกรรม“ปีใหม่อิหร่าน สงกรานต์ไทย” (Nowruz-Songkran Nexus Event) ร่วมกับเอกอัครราชทูตสาธารณรัฐอิสลามอิหร่านประจำประเทศไทย โดยมีผู้บริหารกระทรวงวัฒนธรรม ผู้แทนสถานเอกอัครราชทูตต่างประเทศประจำประเทศไทย และหน่วยงานที่เกี่ยวข้องเข้าร่วม โดยในพิธีเปิดงานได้รับเกียรติจากรัฐมนตรีว่าการกระทรวงวัฒนธรรมและแนวปฏิบัติอิสลามแห่งสาธารณรัฐอิสลามอิหร่านร่วมกล่าวสุนทรพจน์เปิดงานผ่านระบบออนไลน์ด้วย
นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม กล่าวว่า กระทรวงวัฒนธรรม (วธ.) มีนโยบายในการส่งเสริมและพัฒนาความสัมพันธ์ทางวัฒนธรรมกับต่างประเทศเพื่อนำความเป็นไทยสู่สากล รวมทั้งส่งเสริมเกียรติภูมิและภาพลักษณ์ไทยในเวทีโลก ซึ่งในส่วนของสาธารณรัฐอิสลามอิหร่านกับประเทศไทยนั้นได้มีการสถาปนาความสัมพันธ์อันดีมายาวนานกว่า 400 ปี นับตั้งแต่ที่ได้มีการติดต่อแลกเปลี่ยนทางวัฒนธรรมระหว่างกันมาในสมัยกรุงศรีอยุธยา ดังนั้น วธ.ได้ร่วมกับสถานเอกอัครราชทูตสาธารณรัฐอิสลามอิหร่านประจำประเทศไทยจัดกิจกรรม “ปีใหม่อิหร่าน สงกรานต์ไทย” (Nowruz-Songkran Nexus Event) ระหว่างวันที่ 20-21 มีนาคม 2564 ณ ชั้น G Quartier Avenue ศูนย์การค้าเอ็มควอเทียร์ กรุงเทพฯ ภายในงานมีกิจกรรมประกอบด้วยการฉายวีดิทัศน์เกี่ยวกับความสัมพันธ์ไทย-อิหร่าน ปีใหม่อิหร่านและประเพณีสงกรานต์ การแสดงทางวัฒนธรรมและดนตรีไทย-อิหร่าน การสาธิตและออกร้านอาหารและผลิตภัณฑ์ทางวัฒนธรรมไทย-อิหร่าน และนิทรรศการภาพถ่ายเกี่ยวกับปีใหม่อิหร่าน เทศกาลสงกรานต์ วัฒนธรรม วิถีชีวิตและทิวทัศน์
นายปรเมศวร์ กล่าวอีกว่า กิจกรรม“ปีใหม่อิหร่าน สงกรานต์ไทย”เป็นการเผยแพร่และแลกเปลี่ยนวัฒนธรรมระหว่างประเทศไทยกับสาธารณรัฐอิสลามอิหร่าน ซึ่งประเพณี Nowruz เป็นการเฉลิมฉลองปีใหม่ และการเริ่มต้นของฤดูใบไม้ผลิตามปฏิทินเปอร์เซียในอิหร่านและประเทศต่างๆ ในเอเชียกลาง ซึ่งวันปีใหม่ของสาธารณรัฐอิสลามอิหร่านคือวันที่ 21 มีนาคมและวันปีใหม่ของไทยคือวันที่ 13 เมษายน ทั้งนี้ กิจกรรมนี้แสดงถึงความสำคัญของวันปีใหม่ของทั้งสองประเทศที่มีความคล้ายคลึงและความยิ่งใหญ่ของวัฒนธรรมและประเพณีที่ให้ความสำคัญกับครอบครัว ชุมชน มุ่งเน้นในการคิดดีและปฏิบัติดีเพื่อต้อนรับวันปีใหม่ จึงเป็นการร่วมเฉลิมฉลองปีใหม่ของทั้งสองประเทศไปพร้อมกัน ซึ่งเป็นการใช้มิติทางวัฒนธรรมมาเสริมสร้างเกียรติภูมิ ภาพลักษณ์และความสัมพันธ์ที่ดีระหว่างประเทศไทยกับนานาชาติเพื่อนำความเป็นไทยสู่สากล
วันจันทร์ที่ 8 มีนาคม 2564
ดีอีเอส เร่งหารือแผนปฏิบัติการป้องกันและปราบปรามการทุจริต ปีงบประมาณ พ.ศ.2564
ดีอีเอส เร่งหารือแผนปฏิบัติการป้องกันและปราบปรามการทุจริต ปีงบประมาณ พ.ศ.2564
เมื่อวันที่8มีนาคม2564นายภูเวียงประคำมินทร์รองปลัดกระทรวงดิจิทัลเพื่อเศรษฐกิจและสังคมเป็นประธานการประชุมคณะทำงานจัดทำและขับเคลื่อนแผนปฏิบัติการป้องกันและปราบปรามการทุจริตประจำปีงบประมาณพ.ศ.2564ของสำนักงานปลัดกระทรวงดิจิทัลเพื่อเศรษฐกิจและสังคม(สป.ดศ.) ครั้งที่1/2564 โดยมีผู้แทนจากส่วนงานที่เกี่ยวข้องร่วมประชุมณห้องประชุม802ชั้น8
ทั้งนี้คณะทำงานชุดดังกล่าวทำหน้าที่จัดทำและส่งเสริมขับเคลื่อนสร้างการรับรู้สร้างความเข้าใจรวมถึงกำกับติดตามรายงานผลการดำเนินงานตามแผนปฏิบัติการป้องกันและปราบปรามการทุจริตและสรุปผลรายงานการดำเนินงานต่อผู้บริหารต่อไป
*************
วันศุกร์ที่ 12 มีนาคม 2564
นายพิกิฏ ศรีชนะ เลขานุการรัฐมนตรีว่าการกระทรวงวัฒนธรรม เป็นประธานการประชุมหารือการจัดงานประเพณีบุญบั้งไฟ มรดกทางวัฒนธรรม ประเพณีภาคอีสาน ฤดูทำนา ๒๕๖๔
นายพิกิฏ ศรีชนะ เลขานุการรัฐมนตรีว่าการกระทรวงวัฒนธรรม เป็นประธานการประชุมหารือการจัดงานประเพณีบุญบั้งไฟ มรดกทางวัฒนธรรม ประเพณีภาคอีสาน ฤดูทำนา ๒๕๖๔
วันที่ ๑๒ มีนาคม ๒๕๖๔ เวลา ๑๐.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายพิกิฏ ศรีชนะ เลขานุการรัฐมนตรีว่าการกระทรวงวัฒนธรรม เป็นประธานการประชุมหารือการจัดงานประเพณีบุญบั้งไฟ มรดกทางวัฒนธรรม ประเพณีภาคอีสาน ฤดูทำนา ๒๕๖๔ โดยมี นายสตวัน ฮ่มซ้าย ผู้ตรวจราชการกระทรวงวัฒนธรรม นายพนม พรมประเสริฐ ตัวแทนกลุ่มอนุรักษ์วัฒนธรรมประเพณีบุญบั้งไฟภาคอีสาน ผู้บริหาร ข้าราชการ เข้าร่วม ณ ห้องประชุม ๒ ชั้น ๘ กระทรวงวัฒนธรรม
วันพุธที่ 24 มีนาคม 2564
​ครม. อนุมัติงบกลางฯ ปี 64 วงเงิน 699.306 ล้านบาท ให้กระทรวงกลาโหม เพื่อเป็นค่าใช้จ่ายในการแก้ไขปัญหาการแพร่ระบาดโควิด-19 ระยะที่ 6 สำหรับดำเนินการพื้นที่กักกันโรคแห่งรัฐฯ
​ครม. อนุมัติงบกลางฯ ปี 64 วงเงิน 699.306 ล้านบาท ให้กระทรวงกลาโหม เพื่อเป็นค่าใช้จ่ายในการแก้ไขปัญหาการแพร่ระบาดโควิด-19 ระยะที่ 6 สำหรับการดำเนินการพื้นที่กักกันโรคแห่งรัฐในสถานที่เอกชน
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า การประชุม ครม. เมื่อวันที่ 23 มี.ค. 64 ครม. อนุมัติงบประมาณรายจ่ายประจำปีงบประมาณ พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ได้รับผลกระทบจากการระบาดของโรคติดเชื้อไวรัสโคโรนา 2019 วงเงิน 699,306,600 บาท ให้สำนักงานปลัดกระทรวงกลาโหม เพื่อเป็นค่าใช้จ่ายในการแก้ไขปัญหาการแพร่ระบาดของโรคติดเชื้อไวรัสโคโรนา 2019 (COVID - 19) ระยะที่ 6 ตั้งแต่วันที่ 1 ธันวาคม 2563 ถึงวันที่ 28 กุมภาพันธ์ 2564 สำหรับเป็นค่าใช้จ่ายในการดำเนินการพื้นที่กักกันโรคแห่งรัฐ หรือ State Quarantine ในส่วนของสถานที่เอกชน จำนวน 32,907 คน
โฆษกประจำสำนักนายกรัฐมนตรีกล่าวว่า การดำเนินการมาตรการในการควบคุมการแพร่ระบาดของโรคติดเชื้อไวรัสโคโรนา 2019 หรือโรคโควิด-19 ที่ผ่านมาของกระทรวงกลาโหม ได้ดำเนินการพื้นที่ State Quarantine สำหรับผู้ที่เดินทางกลับมาจากต่างประเทศอย่างต่อเนื่อง โดยในห้วงวันที่ 1 - 31 ธ.ค.63 มีผู้เข้าพักใน State Quarantine จำนวน 10,491 คน สำหรับในห้วงวันที่ 1 – 31 ม.ค.64 กระทรวงการต่างประเทศได้แจ้งประมาณการจำนวนคนไทยในต่างประเทศที่มีความประสงค์ขอเดินทางกลับประเทศไทยทางอากาศ จำนวน 13,021 คน ซึ่งอาจมีการเปลี่ยนแปลงเพิ่มขึ้นหรือลดลงได้ ขึ้นอยู่กับสถานการณ์การแพร่ระบาดของโรคโควิด-19 มาตรการการผ่อนคลายการควบคุมโรค และมาตรการทางเศรษฐกิจของประเทศต้นทาง และในห้วงวันที่ 1 – 28 ก.พ.64 ใช้การประมาณการเท่ากับเดือนมกราคม 2564 จำนวน 13,021 คน
“กระทรวงกลาโหมได้จัดทำประมาณการค่าใช้จ่ายในการจัดทำพื้นที่ State Quarantine สำหรับผู้ที่เดินทางกลับมาจากต่างประเทศ ในห้วงวันที่ 1 ธ.ค.63 – 28 ก.พ.64 ประกอบด้วย ค่าตอบแทนบุคลากร ค่าเช่าที่พักและค่าอาหารของเจ้าหน้าที่ และของผู้กักกันโรค ค่าวัสดุการแพทย์ และอื่น ๆ ที่เกี่ยวข้อง นำเสนอคณะรัฐมนตรีพิจารณาอนุมัติงบประมาณรายจ่ายฯ เพื่อเป็นค่าใช้จ่ายในการแก้ปัญหาการแพร่ระบาดของโควิด-19 ระยะที่ 6 สำหรับเป็นค่าใช้จ่ายในการดำเนินการ State Quarantine ในส่วนของสถานที่เอกชน ซึ่งค่าใช้จ่ายในการดำเนินการดังกล่าว เป็นไปตามที่ขอตกลงกับกรมบัญชีกลาง และกระทรวงกลาโหมก็ได้ปฏิบัติตามระเบียบว่าด้วยการบริหารงบประมาณรายจ่ายงบกลาง รายการค่าใช้จ่ายในการบรรเทา แก้ไขปัญหา และเยียวยาผู้ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563”
ทั้งนี้ การดำเนินการที่ผ่านมาตั้งแต่วันที่ 7 มี.ค.-30 พ.ย.63 กระทรวงกลาโหมและกระทรวงมหาดไทย ได้ร่วมกันจัดสถานที่/พื้นที่สำหรับสังเกตอาการ เพื่อใช้ในการป้องกันและควบคุมการแพร่ระบาดของโรคโควิด-19 โดยได้จัดตั้งพื้นที่กักกันโรคแห่งรัฐ หรือ State Quarantine โดยใช้สถานที่ราชการ 2 แห่ง และโรงแรมเอกชน 25 แห่ง รองรับผู้ที่เดินทางกลับจากต่างประเทศและเข้ารับการกักกันตัวใน State Quarantine ทันทีเป็นเวลา 14 วัน เมื่อเดินทางกลับถึงประเทศไทย แล้วเป็นจำนวน 85,818 คน
------------------------------
วันเสาร์ที่ 13 มีนาคม 2564
นายกฯ ห่วงใยสถานการณ์หมอกควันภาคเหนือ กำชับเจ้าหน้าที่ให้ความช่วยเหลือเร่งด่วน พร้อมปฏิบัติหน้าที่ด้วยความระมัดระวัง เล็งหารือประเทศเพื่อนบ้านอย่างต่อเนื่อง
นายกฯ ห่วงใยสถานการณ์หมอกควันภาคเหนือ กำชับเจ้าหน้าที่ให้ความช่วยเหลือเร่งด่วน พร้อมปฏิบัติหน้าที่ด้วยความระมัดระวัง เล็งหารือประเทศเพื่อนบ้านอย่างต่อเนื่อง
นายอนุชา บูรพชัยศรี โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมติดตามสถานการณ์หมอกควันภาคเหนือด้วยความห่วงใย พร้อมสั่งการทุกหน่วยราชการทั้งทหาร พลเรือน องค์กรปกครองส่วนท้องถิ่น เร่งบูรณาการความช่วยเหลือประชาชนที่ได้รับผลกระทบเร่งด่วน สถานการณ์หมอกควันเป็นปัญหาที่เกิดขึ้นเป็นประจำทุกปีในช่วงสภาพอากาศที่แห้งแล้งรวมทั้งอิทธิพลจากกระแสลมประจำฤดูกาล แต่รัฐบาลไม่นิ่งนอนใจได้หารือกับประเทศเพื่อนบ้านอย่างต่อเนื่อง แก้ลดจุดความร้อนที่เกิดขึ้นให้มากที่สุด กำชับเจ้าหน้าที่ปฏิบัติงานในพื้นที่ทำงานด้วยความระมัดระวัง ลดอุบัติเหตุหรืออันตรายที่จะเกิดต่อชีวิตและทรัพย์สิน รวมทั้งหน่วยราชการทุกพื้นที่ ต้องประชาสัมพันธ์ให้ประชาชนสามารถติดตามสถานการณ์รายวันได้ทุกช่องทาง
กระทรวงทรัพยากรธรรมชาติและสิ่งแวดล้อมได้จัดทำแผนงานป้องกันและแก้ไขปัญหา ฝุ่นละอองจากไฟป่าและการเผาในที่โล่งในพื้นที่ภาคเหนือ ปี 2564 เพื่อเป็นกรอบการดำเนินงานเฉพาะของพื้นที่ 17 จังหวัดภาคเหนือ เน้นการป้องกันไฟป่าและการเผาในที่โล่ง ลดปริมาณเชื้อเพลิงโดยการเก็บมาใช้ประโยชน์ เร่งรัดขับเคลื่อนโครงการปลูกป่าและป้องกันไฟป่า ผลักดันเครือข่ายภาคประชาชนและจิตอาสาพระราชทาน ลงพื้นที่เพื่อสร้างการรับรู้ให้กับชุมชน และจัดตั้งคณะกรรมการ/ศูนย์บัญชาการระดับจังหวัด เพื่อรับมือสถานการณ์ จัดชุดปฏิบัติการเข้าเผชิญเหตุและควบคุมสถานการณ์ ตลอด 24 ชั่วโมง รวมถึงการเจรจากับประเทศอาเซียนเพื่อลดมลพิษจากหมอกควันข้ามแดนอย่างยั่งยืน ซึ่งประเทศไทยขอหารือเมื่อวันที่ 8 ธันวาคม ที่ผ่านมาด้วย สำหรับมาตรการควบคุมการเผาในพื้นที่ปลูกอ้อยอย่างเข้มงวดนั้น สามารถลดการเผาในพื้นที่ปลูกอ้อยได้ร้อยละ 80 ในฤดูการผลิตปี 2563/2564 โดยกำหนดให้โรงงานน้ำตาลรับซื้ออ้อยไฟไหม้เข้าหีบได้ไม่เกินร้อยละ 20 ต่อวัน และจะลดลงให้เหลือร้อยละ 0-0.5 ต่อวัน ในปีถัดไป เพื่อให้อ้อยไฟไหม้หมดไปอย่างเด็ดขาดและยั่งยืน รวมทั้งจัดทำฐานข้อมูลการเผาในพื้นที่เกษตรกรรม แผนที่พื้นที่แปลงเกษตรที่มีการ “เผาซ้ำซาก” โดยระบุพิกัดที่ชัดเจน เพื่อใช้ในการกำกับติดตาม และการสื่อสารทำความเข้าใจให้ตรงกลุ่มเป้าหมาย
โฆษกประจำสำนักนายกรัฐมนตรีกล่าวว่า ภาครัฐได้ดำเนินการตามมาตรการบรรเทาปัญหาหมอกควันและฝุ่นละอองขนาดเล็กอย่างต่อเนื่อง ทั้งการบริหารจัดการจุดความร้อนในพื้นที่ ทำแนวกันไฟ เพิ่มความชื้นในพื้นที่ด้วยฝายชะลอ ส่งเสริมการใช้วัสดุเหลือใช้ทางการเกษตรแทนการเผา รณรงค์ให้ประชาชนตระหนักถึงปัญหาสุขภาพจากหมอกควันและฝุ่นละอองขนาดเล็ก เพื่อเป็นการแก้ปัญหาอย่างยั่งยืน ซึ่งหลายจังหวัดในขณะนี้ได้ออกประกาศห้ามเผาโดยเด็ดขาดจนถึงวันที่ 30 เมษายน 2564 ด้วยแล้ว ทั้งนี้ นายกรัฐมนตรียังฝากถึงประชาชนที่อยู่ในพื้นที่ที่ได้รับผลกระทบขอให้งดกิจกรรมกลางแจ้ง ใส่อุปกรณ์ป้องกัน สวมหน้ากากอนามัย สำหรับผู้ที่ต้องดูแลสุขภาพเป็นพิเศษ ผู้สูงอายุ ผู้ป่วย เด็กเล็ก ขอให้หลีกเหลี่ยงการทำกิจกรรมกลางแจ้งและสวมหน้ากากอนามัย รวมทั้งปฏิบัติตามคำแนะนำของแพทย์หรือส่วนราชการด้วย
......................
วันพุธที่ 24 มีนาคม 2564
รอง นรม. วิษณุฯ เป็นประธานการประชุม คกก. พัฒนาระบบการติดตามคนหายและพิสูจน์ศพนิรนาม
รอง นรม. วิษณุฯ เป็นประธานการประชุม คกก. พัฒนาระบบการติดตามคนหายและพิสูจน์ศพนิรนาม
วันนี้ (24 มีนาคม 2564) เวลา 13.30 น. นายวิษณุ เครืองาม รองนายกรัฐมนตรี เป็นประธานการประชุมคณะกรรมการพัฒนาระบบการติดตามคนหายและการพิสูจน์ศพนิรนาม ครั้งที่ 1/2564 ณ ห้องประชุม 301 ตึกบัญชาการ 1 ทำเนียบรัฐบาล สรุป ดังนี้
ที่ประชุมรับทราบความคืบหน้าผลการดำเนินงานของคณะอนุกรรมการขับเคลื่อนและจัดทำมาตรฐานการตรวจพิสูจน์ พัฒนาฐานข้อมูลและระบบติดตามคนหาย คนนิรนามและศพนิรนาม ที่ได้ดำเนินการจัดทำคู่มือการจัดเก็บข้อมูลเพื่อการพิสูจน์บุคคลซึ่งเป็นคู่มือการปฏิบัติงาน โดยให้หน่วยงานที่เกี่ยวข้อง ทั้งโรงพยาบาลในสังกัดและนอกสังกัดกระทรวงสาธารณสุข สำนักงานตำรวจแห่งชาติ สถาบันนิติวิทยาศาสตร์ กระทรวงการพัฒนาสังคมและความมั่นคงของมนุษย์ มูลนิธิต่าง ๆ ที่ดำเนินการเกี่ยวกับคนหาย คนนิรนามและศพนิรนาม มีความเข้าใจและมีแนวปฏิบัติที่ชัดเจน รวมถึงกำหนดมาตรฐานการปฏิบัติ ระบบฐานข้อมูลกลางในการจัดเก็บและสืบค้นข้อมูลบุคคลสูญหายและการพิสูจน์ศพนิรนาม และระบบ CIR Mobile Application ระบบแอปพลิเคชัน U-NAI “อยู่ไหน” ที่เป็นโครงการเชิงรุกด้านคนหาย คนนิรนามและศพนิรนาม เป็นกลไกมาตรฐานที่ประชาชนสามารถเข้าถึงข้อมูลคนหาย และเข้าถึงบริการภาครัฐได้อย่างเสมอภาค เท่าเทียม อีกทั้งช่วยเป็นหูเป็นตาในการติดตามคนหาย โดยมีระบบแจ้งเตือนในพื้นที่รัศมีการค้นหาได้ถึง 50 กม. และสามารถแจ้งเบาะแสผ่านระบบได้
นอกจากนี้ ที่ประชุมยังรับทราบรายงานผลการดำเนินงานของคณะทำงานภาคประชาสังคมคนหาย คนนิรนามและศพนิรนาม ครั้งที่ 2/2563 การบริหารจัดการศพนิรนามภายหลังการชันสูตร โดยมีวิธีการจัดการศพในปัจจุบัน 4 วิธี คือ 1. การฝังศพ 2. การเผาศพ 3. การนำศพมาย่อยสลาย เป็นกระบวนการทางชีวภาพที่ใช้จุลินทรีย์ในการย่อยสลายศพให้กลายเป็นดินปุ๋ย และ 4. การฌาปนกิจศพด้วยน้ำ เป็นกระบวนการทางเคมีแบบรีดักชัน รวมทั้งเห็นชอบแนวทางการปฏิบัติการบริหารจัดการฐานข้อมูลสารพันธุกรรมของศพนิรนามด้วย
...................................................
กลุ่มประชาสัมพันธ์และเผยแพร่ สำนักโฆษก
วันพุธที่ 17 มีนาคม 2564
ศบค.มท. สั่งการผู้ว่าฯ ทุกจังหวัด กำกับดูแลและกำชับการปฏิบัติในตลาดและพื้นที่อื่น ๆ ทั่วประเทศ ให้เป็นไปตามมาตรการกระทรวงสาธารณสุขโดยเคร่งครัด เพื่อป้องกันและสกัดโควิด-19
ศบค.มท. สั่งการผู้ว่าฯ ทุกจังหวัด กำกับดูแลและกำชับการปฏิบัติในตลาดและพื้นที่อื่น ๆ ทั่วประเทศ ให้เป็นไปตามมาตรการกระทรวงสาธารณสุขโดยเคร่งครัด เพื่อป้องกันและสกัดโควิด-19
เมื่อวันที่ 16 มี.ค. 64 ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) เปิดเผยว่า เนื่องด้วยสถานการณ์การแพร่ระบาดของโรคติดเชื้อไวรัสโคโรนา 2019 ในช่วงวันที่ 7 - 13 มีนาคม 64 ได้มีการตรวจพบผู้ติดเชื้อบริเวณตลาดในพื้นที่เขตบางแค กรุงเทพมหานคร เป็นจำนวนมาก
เพื่อเป็นการป้องกันและควบคุมสถานการณ์ การแพร่ระบาดของโรคโควิด-19 ในพื้นที่ตลาดรวมถึงพื้นที่เสี่ยงอื่น ๆ ทั่วประเทศ นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร ได้สั่งการไปยังผู้ว่าราชการจังหวัดทุกจังหวัด กำกับดูแลและกำชับการปฏิบัติให้เป็นไปตามมาตรการป้องกันการแพร่ระบาดของกระทรวงสาธารณสุขโดยเคร่งครัด โดยในการเข้าใช้บริการตลาดและพื้นที่เสี่ยงอื่น ๆ ต้องจัดให้มีทางเข้าออกพื้นที่ทางเดียว พร้อมกำชับการปฏิบัติตามมาตรการสาธารณสุข D-M-H-T-T คือ Distancing เว้นระยะห่างระหว่างกัน Mask Wearing สวมหน้ากากผ้า/หน้ากากอนามัยตลอดเวลา Hand Washing ล้างมือบ่อยๆ Testing ตรวจวัดอุณหภูมิร่างกายก่อนเข้าพื้นที่ และ Thai Cha na ใช้แอปไทยชนะหรือหมอชนะอย่างเคร่งครัด นอกจากนี้ให้แจ้งนายอำเภอทุกอำเภอมอบหมายกำนัน ผู้ใหญ่บ้าน กรรมการหมู่บ้าน และพิจารณาสั่งใช้สมาชิกกองอาสารักษาดินแดน (อส.) สนับสนุนการปฏิบัติขององค์กรปกครองส่วนท้องถิ่น อาสาสมัครสาธารณสุขประจําหมู่บ้าน (อสม.) และหน่วยงานที่เกี่ยวข้องในพื้นที่ในการกำกับให้การปฏิบัติเป็นไปตามมาตรการโดยเคร่งครัด
วันอังคารที่ 2 มีนาคม 2564
กรมการขนส่งทางบกเปิดให้เจ้าของรถที่แผ่นป้ายทะเบียนรถมีสีบนตัวอักษรหมายเลขทะเบียนหรือตัวอักษรบอกชื่อจังหวัดซีดจางสามารถนำแผ่นป้ายทะเบียนรถมาเคลือบสีใหม่ได้โดยไม่เสียค่าใช้จ่าย
กรมการขนส่งทางบกเปิดให้เจ้าของรถที่แผ่นป้ายทะเบียนรถมีสีบนตัวอักษร หมายเลขทะเบียน หรือตัวอักษรบอกชื่อจังหวัดซีดจางตามเงื่อนไขที่กำหนดสามารถนำแผ่นป้ายทะเบียนรถมาเคลือบสีใหม่ได้โดยไม่เสียค่าใช้จ่าย ถึงวันที่  31 ธันวาคม 2564
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า เจ้าของรถที่พบว่าแผ่นป้ายทะเบียนมีสีบนตัวอักษร หมายเลขทะเบียน หรือตัวอักษรบอกชื่อจังหวัดซีดจาง ซึ่งส่วนใหญ่จะพบในหมวด “3กก - 4กฆ” กรุงเทพมหานคร รวมถึงบางหมวดของต่างจังหวัด โดยเป็นแผ่นป้ายทะเบียนที่กรมการขนส่งทางบกผลิตและออกให้ระหว่างวันที่ 1 สิงหาคม - 31 ธันวาคม 2557 อาจเกิดจากสารที่เป็นส่วนผสมของสีที่มีคุณลักษณะและการผสมที่ไม่เหมือนหรือเท่ากัน ทำให้มีอายุการใช้งานที่สั้นลงกว่าปกติ เจ้าของรถสามารถนำแผ่นป้ายทะเบียนมาเคลือบสีแผ่นป้ายทะเบียนใหม่ได้โดยไม่เสียค่าใช้จ่าย ตั้งแต่บัดนี้จนถึงวันที่ 31 ธันวาคม 2564 โดยถอดแผ่นป้ายทะเบียนรถที่ต้องการเคลือบสีใหม่ที่ผ่านการทำความสะอาดเบื้องต้น และแผ่นป้ายทะเบียนอยู่ในสภาพสมบูรณ์ เช่น ไม่บิดงอ เจาะรู เป็นต้น พร้อมหลักฐาน ใบคู่มือจดทะเบียนรถหรือสำเนาบัตรประจำตัวประชาชนเจ้าของรถ กรณีเป็นนิติบุคคลให้ใช้หนังสือรับรองการจดทะเบียนนิติบุคคล ส่วนเจ้าของรถที่ไม่สามารถดำเนินการได้ด้วยตนเองต้องมีหนังสือมอบอำนาจ พร้อมสำเนาบัตรประชาชนผู้มอบอำนาจและผู้รับมอบอำนาจ ติดต่อขอเคลือบสีใหม่ได้ที่งานแผ่นป้ายทะเบียนรถ อาคาร 7 กรมการขนส่งทางบก (ขบ.) โดยตรง และสามารถรอรับได้ภายในวันที่ติดต่อทันที หรือให้ยื่นความประสงค์ได้ที่สำนักงานขนส่งที่รถนั้นจดทะเบียนหรืออยู่ในความรับผิดชอบ เพื่อให้สำนักงานขนส่งที่รับแจ้งจัดส่งแผ่นป้ายทะเบียนเข้ามาเคลือบสีที่ ขบ. แล้วส่งกลับคืนไปยังสำนักงานขนส่งนั้นอีกครั้ง กรณีดังกล่าวจะใช้ระยะเวลาดำเนินการรวมจัดส่งไม่เกิน 7 วันทำการ ทั้งนี้ ในช่วงเวลาการส่งแผ่นป้ายเพื่อเคลือบสีใหม่เจ้าของรถสามารถใช้ใบนัดรับแผ่นป้ายทะเบียนรถเป็นหลักฐานชั่วคราวแสดงกับเจ้าพนักงานเจ้าหน้าที่แทนแผ่นป้ายทะเบียนรถที่อยู่ระหว่างส่งเคลือบสีได้ สามารถตรวจสอบหมวดแผ่นป้ายทะเบียนซีดจางได้ที่เว็บไซต์ ขบ. https://www.dlt.go.th/th/public-news/view.php?_did=2819
อธิบดีกรมการขนส่งทางบก กล่าวเพิ่มเติมว่า กรณีแผ่นป้ายทะเบียนรถไม่ได้อยู่ในหมวด “3กก - 4กฆ” กรุงเทพมหานคร หรือแผ่นป้ายทะเบียนที่มิได้ผลิตและออกให้ระหว่างวันที่ 1 สิงหาคม - 31 ธันวาคม 2557 หรือพบว่าสาเหตุสีหลุดลอกมาจากการใช้งาน การขัดล้างที่ไม่ถูกวิธี แผ่นป้ายทะเบียนรถชำรุดจากสาเหตุอื่น หรือสูญหาย เจ้าของรถสามารถติดต่อขอรับแผ่นป้ายทะเบียนใหม่ทดแทนของเดิม โดยติดต่อที่สำนักงานขนส่งที่รถนั้นจดทะเบียนหรืออยู่ในความรับผิดชอบ ซึ่งเจ้าของรถต้องเสียค่าธรรมเนียมแผ่นป้ายแผ่นละ 100 บาท
ดังนั้น เพื่อรักษาและยืดอายุการใช้งานแผ่นป้ายทะเบียนรถ ขอให้เจ้าของรถให้ความสำคัญกับการดูแลรักษาแผ่นป้ายทะเบียนรถให้ถูกวิธี ไม่ใช้น้ำยาขัดล้างถูรุนแรงบริเวณแผ่นป้าย ตัวอักษรหรือตัวเลข ให้ใช้น้ำเปล่าหรือน้ำผสมแชมพูอ่อนๆ และใช้ผ้านุ่มบางหรือสำลีเช็ดทำความสะอาด ส่วนเจ้าของรถที่ต้องการใส่กรอบแผ่นป้ายทะเบียนเพื่อป้องกันการชำรุดก็สามารถกระทำได้ โดยต้องเป็นกรอบใสที่มองเห็นรายละเอียดของแผ่นป้ายทะเบียนรถได้ชัดเจน ไม่มีส่วนหนึ่งส่วนใดของกรอบบดบังส่วนที่เป็นหมวดอักษร หมายเลขทะเบียน และตัวอักษรบอกชื่อจังหวัดโดยเด็ดขาด สอบถามรายละเอียดเพิ่มเติมได้ที่สำนักงานขนส่งทุกแห่ง หรือโทรสายด่วน 1584 ตลอด 24 ชั่วโมง
วันจันทร์ที่ 15 มีนาคม 2564
ดัน "กัญชา" เป็น Product Champion สู่อุตสาหกรรมสุขภาพ
...
“กัญชาที่ถูกกฎหมาย” ในตลาดโลกมีมูลค่า 17.5 พันล้านเหรียญสหรัฐ (5 แสนล้านบาท) จึงเป็นโอกาสสำคัญที่รัฐบาลจะเร่งผลักดัน “กัญชา” ให้เป็น Product Champion โดยมีเป้าหมายที่จะต่อยอดกัญชาใน 3 ด้าน คือ ยาแผนไทย ผลิตภัณฑ์สุขภาพ และการท่องเที่ยวเชิงสุขภาพ ตามแผนแม่บทแห่งชาติว่าด้วยการพัฒนาสมุนไพรไทย ฉบับที่ 1 (พ.ศ. 2560 - 2565)
.
ที่ผ่านมา ภาครัฐได้ออกประกาศ เรื่อง ระบุชื่อยาเสพติดให้โทษในประเภท 5 พ.ศ. 2563 สำหรับให้ขออนุญาตผลิต นำเข้า ส่งออก จำหน่าย หรือมีไว้ในครอบครองได้อย่างถูกกฎหมาย ซึ่งเป็นการปลดล็อกให้ทุกส่วนของกัญชาและกัญชงไม่เป็นยาเสพติด ยกเว้น ช่อดอก ใบที่ติดกับช่อดอก และเมล็ดกัญชา จึงเป็นโอกาสดีสำหรับประชาชนที่ต้องการดำเนินธุรกิจที่ใช้กัญชาและกัญชงเป็นส่วนผสม
.
สำหรับประชาชนที่สนใจการปลูกกัญชา (ประชาชนรวมกลุ่มเป็นวิสาหกิจชุมชน) สามารถดำเนินการตามขั้นตอนต่อไปนี้
- ผู้ขออนุญาต ต้องมีคุณสมบัติตามที่กฎหมายกำหนด เช่น สัญชาติไทย มีถิ่นที่อยู่ในประเทศไทย
- เตรียมสถานที่ปลูกให้เหมาะสม เช่น มีเลขที่ตั้งชัดเจน
- ยื่นคำขอพร้อมด้วยเอกสารตามที่กฎหมายกำหนด เช่น แผนการปลูก โดยยื่นคำที่สำนักงาน อย. กระทรวงสาธารณสุข
- เลขาธิการคณะกรรมการอาหารและยา พิจารณาอนุญาตให้ปลูกกัญชาโดยความเห็นชอบของกรรมการควบคุมยาเสพติดให้โทษ
.
สอบถามเพิ่มเติม สายด่วน อย.1556 กด 3 (เฉพาะวันและเวลาราชการ)
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
วันพุธที่ 17 มีนาคม 2564
หนุน! ตั้ง วิสาหกิจเพื่อสังคม เพิ่มแหล่งจ้างงานผู้พิการ
...
การส่งเสริมให้ผู้พิการเข้าถึงโอกาสการจ้างงาน ได้ใช้ศักยภาพตนเอง มีรายได้อย่างยั่งยืน เป็นเป้าหมายสำคัญของรัฐบาล
โดยในปี 2564 นี้ ตั้งเป้าให้คนพิการจำนวน 4.4 หมื่นคนมีงานทำ ซึ่งนอกจากการสนับสนุนด้วยกฎหมายให้มีการจ้างงานคนพิการในสถานประกอบการเอกชนและหน่วยงานรัฐแล้ว ยังสนับสนุนให้เกิด “วิสาหกิจเพื่อสังคม” เพื่อเป็นแหล่งจ้างงานคนพิการเพิ่มขึ้นด้วย
.
วิสาหกิจเพื่อสังคม เป็นธุรกิจที่เน้นการนำกำไรที่เกิดขึ้นไปทำประโยชน์เพื่อสังคม และการดำเนินธุรกิจก็เป็นไปเพื่อแก้ไขปัญหา หรือ พัฒนาชุมชน สังคม สิ่งแวดล้อม รวมถึงจ้างงานผู้ที่ควรได้รับการดูแลเป็นพิเศษ
.
ปัจจุบัน ประเทศไทยมีวิสาหกิจเพื่อสังคมที่จดทะเบียนแล้ว 148 แห่ง เช่น บริษัทออทิสติกไทย และบริษัทเด็กพิเศษ มีการจ้างงานผู้ด้อยโอกาส หรือคนพิการไม่น้อยกว่า 20% ของจำนวนพนักงานประจำ มีคนพิการหรือคนด้อยโอกาสถือหุ้นไม่น้อยกว่า 50% และยังมีบริษัทที่เปิดเพื่อเน้นจ้างงานคนพิการโดยเฉพาะอีกด้วย
.
วิสาหกิจเพื่อสังคม จะได้รับการยกเว้นภาษี การสนับสนุนในเรื่องการเข้าถึงเงินทุน การพัฒนาสินค้า การจัดการ การส่งเสริมการตลาด จากหน่วยงานทั้งรัฐและเอกชน รวม 17 แห่ง เช่น ธนาคารออมสิน บจก.ไปรษณีย์ไทย บมจ.ปตท. บจก.กลุ่มเซ็นทรัล บจก.ทรู คอร์ปอเรชั่น เป็นต้น
.
ผู้สนใจจัดตั้งหรือลงทุนในวิสาหกิจเพื่อสังคม สอบถามได้ที่ สำนักงานส่งเสริมวิสาหกิจเพื่อสังคม โทร 026596473
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 11 มีนาคม 2564
"ผลการหารือยุทธศาสตร์ด้านการป้องกันประเทศ ระหว่าง กระทรวงกลาโหม - กระทรวงกลาโหมสหรัฐอเมริกา (Defense Strategic Talks: DST) ครั้งที่ ๖ ด้วยระบบการประชุมผ่านสื่ออิเล็กทรอนิกส์ (Video
เมื่อช่วงเช้าของวันที่ ๑๑ มีนาคม ๒๕๖๔ ตามเวลาในประเทศไทย พลเอก ณัฐ อินทรเจริญ ปลัดกระทรวงกลาโหม และ นาย David Helvey รักษาการผู้ช่วยรัฐมนตรีว่าการกระทรวงกลาโหมสหรัฐอเมริกา ฝ่ายกิจการความมั่นคง อินโด - แปซิฟิก
ได้ร่วมหารือยุทธศาสตร์ด้านการป้องกันประเทศ (Defense Strategic Talks: DST) ครั้งที่ ๖
ผ่านระบบการประชุมทางไกล โดยการหารือครั้งนี้ เป็นการต่อยอดแถลงการณ์วิสัยทัศน์ร่วมระหว่าง ไทย - สหรัฐอเมริกา ค.ศ. ๒๐๒๐ และสานต่อความร่วมมือจากการหารือผ่านระบบโทรศัพท์ทางไกล ระหว่าง นายกรัฐมนตรีและรัฐมนตรีว่าการกระทรวงกลาโหม กับ รัฐมนตรีว่าการกระทรวงกลาโหมสหรัฐอเมริกา เมื่อเดือนที่ผ่านมา ปลัดกระทรวงกลาโหม แสดงความยินดีต่อผลการเลือกตั้งในสหรัฐอเมริกา โดยมุ่งมั่นที่จะสานต่อ พัฒนา และขับเคลื่อนความร่วมมือกับสหรัฐอเมริกาอย่างต่อเนื่องต่อไปในทุก ๆ ด้าน ซึ่งท่ามกลางสถานการณ์ COVID - 19 ไทยและสหรัฐอเมริกา ได้พิสูจน์ให้เป็นที่ประจักษ์ถึงความร่วมมือทางทหารอันแน่นแฟ้นระหว่างกัน โดยทั้งสองฝ่ายยังคงยืนยันการดำรงความสัมพันธ์ที่แน่นแฟ้น ผ่านกลไกต่าง ๆ ทั้งการฝึกคอบร้าโกลด์ ที่ครบรอบปีที่ ๔๐ ในปีนี้ นับเป็นการฝึกระดับพหุภาคีที่มีขนาดใหญ่และเก่าแก่ที่สุดในภูมิภาค การสนับสนุนทุนการศึกษาทางทหารใน IMET รวมทั้งเห็นพ้องที่จะร่วมกันผลักดันความร่วมมือด้านอุตสาหกรรมป้องกันประเทศของไทย เพื่อมุ่งไปสู่การพึ่งพาตนเอง ตลอดจนมีส่วนร่วมในห่วงโซ่อุปทานของโลก ในการนี้ ฝ่ายสหรัฐอเมริกา ประสงค์เพิ่มปฏิสัมพันธ์ด้านความมั่นคงทางทะเล โดยเฉพาะการเป็นประธานร่วมคณะทำงานผู้เชี่ยวชาญด้านความมั่นคงทางทะเลในกรอบ ADMM-Plus รวมทั้งได้หารือถึงการขยายความร่วมมือด้านความมั่นคงทางทะเลให้ครอบคลุมในมิติต่าง ๆ ให้รอบด้านมากยิ่งขึ้น นอกจากนี้ ทั้งสองฝ่าย ยังได้หารือถึงการสนับสนุนการใช้พื้นที่ทางทหารระหว่างไทยกับสหรัฐอเมริกา ซึ่งจะก่อให้เกิดประโยชน์ต่อทั้งสองฝ่าย การประชุมในครั้งนี้ มีเสนาธิการทหาร และเสนาธิการเหล่าทัพ รวมทั้งกระทรวงการต่างประเทศ เข้าร่วมแลกเปลี่ยนความเห็นต่อประเด็นที่จะเป็นประโยชน์ต่อทั้งสองฝ่ายด้วยเช่นเดียวกัน
​ ผลการหารือในครั้งนี้ สะท้อนถึงการมองไปข้างหน้าพร้อมกัน ในฐานะเพื่อนเก่าแก่กับมิตรภาพกว่า ๒๐๐ ปี แม้จะต้องเผชิญกับสถานการณ์วิกฤตต่าง ๆ ทั้งสองฝ่ายต่างยืนยันที่จะสร้างสรรค์ความร่วมมือให้ก้าวหน้ายิ่งขึ้น ในลักษณะปรับตัว ปรับการทำงานภายใต้ฐานวิถีชีวิตใหม่ ในช่วงท้ายการหารือ ปลัดกระทรวงกลาโหมหวังจะได้มีโอกาสพบกัน หากมีการเดินทางเยือนไทยของรัฐมนตรีว่าการกระทรวงกลาโหมสหรัฐอมเริกา ตามคำเชิญของนายกรัฐมนตรีและรัฐมนตรีว่าการกระทรวงกลาโหม
วันจันทร์ที่ 8 มีนาคม 2564
ปลัดกอบชัยฯ นำคณะลงพื้นที่ตรวจเยี่ยมโรงงานผลิตสินค้าแปรรูปเกษตร ประเภทมะเขือเทศ ผัก และผลไม้แปรรูปชนิดอื่นๆ ภายใต้ตราสินค้า “บัคเลน” จ.หนองคาย
นายกอบชัย สังสิทธิสวัสดิ์ ปลัดกระทรวงอุตสาหกรรม นำคณะลงพื้นที่ตรวจเยี่ยมโรงงานผลิตสินค้าแปรรูปเกษตร ประเภทมะเขือเทศ ผัก และผลไม้แปรรูปชนิดอื่นๆ ภายใต้ตราสินค้า “บัคเลน” จ.หนองคาย
วันนี้ (5 มีนาคม 2564) เวลา 10.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย นำคณะลงพื้นที่ตรวจเยี่ยมบริษัท ศรีเชียงใหม่อุตสาหกรรม จำกัด อำเภอศรีเชียงใหม่ จังหวัดหนองคาย ประกอบกิจการโรงงานผลิตสินค้าแปรรูปเกษตร ประเภทมะเขือเทศ ผัก และผลไม้แปรรูปชนิดอื่นๆ ภายใต้ตราสินค้า “บัคเลน” นอกจากนี้บริษัทฯ ยัง เป็นผู้ผลิตและรับจ้างผลิตสินค้า (OEM) อาหาร เครื่องดื่ม และอาหารเสริมสำหรับเด็ก โดยมีนวัตกรรมการเก็บรักษาคุณภาพของอาหารที่ยาวนาน บรรจุในบรรจุภัณฑ์ที่หลากหลายรูปแบบ มีสายการผลิตที่รองรับในหลากหลายกลุ่ม ไม่ว่าจะเป็นเนื้อสัตว์ อาหารทะเล ผักผลไม้ ซุป เครื่องดื่ม และอาหารเสริมสำหรับเด็ก พร้อมทีมวิจัยและพัฒนาด้วยนวัตกรรม เพิ่มมูลค่าให้ผลิตภัณฑ์ โดยบริษัทฯ ได้รับการสนับสนุนจากกระทรวงอุตสาหกรรม ภายใต้โครงการกองทุนพัฒนาเอสเอ็มอีตามแนวประชารัฐ เพื่อซื้อเครื่องจักรเพิ่มศักยภาพในการผลิต ทั้งนี้ผู้ประกอบการได้มีการนำนวัตกรรมที่ทันสมัยมาใช้ในกระบวนการผลิต และปลัดกระทรวงอุตสาหกรรม ได้มอบหมายให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) สาขาหนองคาย เข้ามาหารือเกี่ยวกับกองทุนเพื่อช่วยเหลือกิจการต่อไป
โดยมีนางวรวรรณ ชิตอรุณ รองปลัดกระทรวงอุตสาหกรรม นายสมพล โนดไธสง ผู้ตรวจราชการกระทรวงอุตสาหกรรม นายณัฐ อารีกุล อุตสาหกรรมจังหวัดหนองคาย นายพัตทอง กิตติวัฒน์ อุตสาหกรรมจังหวัดขอนแก่น นายติณห์ เจริญใจ ผู้อำนวยการศูนย์ส่งเสริมอุตสาหกรรมภาคที่ 4 นายพิชิต มิทราวงศ์ ผู้ช่วยกรรมการผู้จัดการ SME D Bank ร่วมลงพื้นที่ และมีนายศักดิ์ชัย อุ่นจิตติกุล กรรมการผู้จัดการบริษัทฯ ให้การต้อนรับ #กระทรวงอุตสาหกรรม #prindustrymoi #SMEDBank #เกษตรแปรรูป
วันพฤหัสบดีที่ 11 มีนาคม 2564
กรมบัญชีกลางปรับปรุงหลักเกณฑ์และอัตราค่ารักษาพยาบาล สำหรับผู้มีสิทธิที่ติดเชื้อเอชไอวีและป่วยด้วยโรคไตวายเรื้อรัง เริ่ม 15 มี.ค. 64
กรมบัญชีกลางปรับปรุงหลักเกณฑ์และอัตราค่ารักษาพยาบาล สำหรับผู้มีสิทธิที่ติดเชื้อเอชไอวีและป่วยด้วยโรคไตวายเรื้อรังจะเริ่มมีผลตั้งแต่วันที่ 15 มีนาคม 2564 เป็นต้นไป
นายประภาศ คงเอียด อธิบดีกรมบัญชีกลาง เปิดเผยว่า กรมบัญชีกลางได้ดำเนินโครงการเบิกจ่ายตรงค่ารักษาพยาบาลสำหรับผู้ป่วยโรคไตวายเรื้อรังด้วยวิธีการฟอกเลือดด้วยเครื่องไตเทียมมาอย่างต่อเนื่อง โดยให้ผู้มีสิทธิและบุคคลในครอบครัวสามารถเบิกจ่ายตรงค่าฟอกเลือดด้วยเครื่องไตเทียมในสถานพยาบาลของทางราชการและสถานพยาบาลของเอกชนที่เข้าร่วมโครงการได้ ไม่เกินครั้งละ 2,000 บาท ประกอบกับในปัจจุบัน กรมบัญชีกลางได้รับทราบปัญหาข้อร้องเรียนของสมาคมเพื่อนโรคไตแห่งประเทศไทยและเครือข่ายผู้ติดเชื้อเอชไอวี/เอดส์ ประเทศไทย กรณีผู้ป่วยโรคไตวายเรื้อรังที่เป็นผู้ติดเชื้อเอชไอวีเข้าไม่ถึงบริการฟอกเลือดด้วยเครื่องไตเทียมเนื่องจากมีค่าใช้จ่ายสูง อีกทั้งสำนักงานหลักประกันสุขภาพแห่งชาติ ได้มีการปรับอัตราการจ่ายเงินชดเชยค่าบริการฟอกเลือดด้วยเครื่องไตเทียมให้ผู้ป่วยสามารถเข้าถึงได้มากขึ้นด้วย ดังนั้น เพื่อให้เกิดความเท่าเทียมกันในระบบสวัสดิการรักษาพยาบาล และสอดคล้องกับสิทธิของสำนักงานหลักประกันสุขภาพแห่งชาติ กรมบัญชีกลางจึงได้ปรับปรุงหลักเกณฑ์และอัตราค่ารักษาพยาบาลสำหรับผู้ป่วยโรคไตวายเรื้อรังด้วยวิธีการฟอกเลือดด้วยเครื่องไตเทียม (ฉบับที่ 2) โดยกำหนดเพิ่มเติมให้ผู้มีสิทธิและบุคคลในครอบครัว ซึ่งได้รับการวินิจฉัยจากแพทย์ผู้ทำการรักษาว่าเป็นผู้ป่วยโรคไตวายเรื้อรังที่เป็นผู้ติดเชื้อเอชไอวีและมีความจำเป็นต้องล้างไต ให้มีสิทธิได้รับค่าฟอกเลือดด้วยเครื่องไตเทียมที่สถานพยาบาลของทางราชการและสถานพยาบาลเอกชน ครั้งละไม่เกิน 4,000 บาท ทั้งนี้ เพื่อบรรเทาภาระค่าใช้จ่ายให้แก่ผู้มีสิทธิและบุคคลในครอบครัวที่ติดเชื้อเอชไอวีและป่วยด้วยโรคไตวายเรื้อรัง ให้สามารถเข้าถึงบริการสาธารณสุขได้อย่างทั่วถึง มีคุณภาพชีวิตที่ดีขึ้น อีกทั้งเพื่อให้การเบิกจ่ายค่ารักษาพยาบาลเป็นไปในทิศทางเดียวกัน ไม่เกิดความเหลื่อมล้ำในระบบสวัสดิการรักษาพยาบาลของทั้ง 3 หน่วยงาน ได้แก่ สำนักงานหลักประกันสุขภาพแห่งชาติ สำนักงานประกันสังคม และกรมบัญชีกลาง
“หลักเกณฑ์ฉบับดังกล่าว จะเริ่มมีผลตั้งแต่วันที่ 15 มีนาคม 2564 เป็นต้นไป โดยผู้มีสิทธิและบุคคลในครอบครัวที่ต้องการเข้ารับการรักษา สามารถตรวจสอบการให้บริการกับสถานพยาบาลเอกชนได้จากแอพพลิเคชั่น “CGD.iHealthCare” เลือกเมนูสถานพยาบาลที่เข้าร่วม เลือกกลุ่มเฉพาะโรค (ฟอกไต) และใส่จังหวัดที่ต้องการค้นหาหรือชื่อสถานพยาบาลที่ต้องการค้นหา หรือติดต่อสอบถามที่ Call Center กรมบัญชีกลาง 02 270 6400 ในวัน เวลาราชการ” อธิบดีกรมบัญชีกลางกล่าว
วันพุธที่ 24 มีนาคม 2564
รมช.แรงงาน ติดอาวุธเด็ก ป.ตรี ป้อนอุตสาหกรรมโลจิสติกส์
- -
วันที่ 24 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน พร้อมด้วยหม่อมหลวงปุณฑริก สมิติ ที่ปรึกษารัฐมนตรีช่วยว่าการกระทรวงแรงงาน และคณะ มอบวุฒิบัตรให้แก่ผู้ผ่านการฝึกอบรม พร้อมตรวจเยี่ยมการฝึกภายใต้โครงการพัฒนาบุคลากรด้านโลจิสติกส์รองรับธุรกิจขนส่งและการค้าระหว่างประเทศ ณ สมาคมผู้รับจัดการขนส่งสินค้าระหว่างประเทศ ถนนศรีนครินทร์ เขตบางนา กรุงเทพฯ
ศาสตราจารย์ นฤมล กล่าวว่า มีความยินดีเป็นอย่างยิ่งที่ได้มามอบวุฒิบัตร ให้กับผู้ผ่านการฝึกอบรม หลักสูตร การขนส่งทางทะเลและทางอากาศ ภายใต้โครงการพัฒนาบุคลากรด้านโลจิสติกส์รองรับธุรกิจขนส่งและการค้าระหว่างประเทศ ประจำปีงบประมาณ พ.ศ. 2564 เพราะอุตสาหกรรมโลจิสติกส์ถือได้ว่าเป็นรากฐานสำคัญของการพัฒนาเศรษฐกิจของประเทศ และจากสถานการณ์การแพร่ระบาดของไวรัสโควิด-19 อุตสาหกรรมและธุรกิจหลายประเภทได้รับผลกระทบ ในทางกลับกันธุรกิจด้านการขนส่งและโลจิสติกส์ มีทิศทางที่ดีขึ้น ด้วยปัจจัยของการปรับตัวแบบวิถีใหม่ของผู้บริโภคที่เปลี่ยนแปลงไป มีธุรกิจที่เกี่ยวเนื่องกับการขนส่งเติบโตขึ้น โดยเฉพาะการสั่งซื้อสินค้าแบบออนไลน์ สินค้าอุปโภคบริโภคหลายชนิดยังจำเป็นต้องใช้ ทำให้การขนส่งและโลจิสติกส์ได้รับผลกระทบจากการแพร่ระบาดดังกล่าวน้อยมาก และนั่นหมายถึงแรงงานที่อยู่ในอุตสาหกรรมย่อมได้รับผลกระทบน้อยมากเช่นกัน ดังนั้นความต้องการแรงงานจึงมีอย่างต่อเนื่อง
รมช.แรงงาน กล่าวต่อ ระบบโลจิสติกส์ที่มีประสิทธิภาพ จึงเป็นการลดต้นทุนและเพิ่มขีดความสามารถในการแข่งขัน การพัฒนาบุคลากรด้านโลจิสติกส์ จึงจำเป็นและมีความสำคัญที่ต้องดำเนินการ และต้องอาศัยการบูรณาการระหว่างหน่วยงานที่มุ่งเน้นพัฒนาศักยภาพกำลังแรงงานให้มีศักยภาพสูง พร้อมรับการเปลี่ยนแปลงของธุรกิจโลจิสติกส์ในรูปแบบใหม่ ต้องขอขอบคุณนายกสมาคมผู้รับจัดการขนส่งสินค้าระหว่างประเทศ (TIFFA) ที่ร่วมมือกับกรมพัฒนาฝีมือแรงงาน ในการพัฒนาบุคลากรด้านโลจิสติกส์ให้มีสมรรถนะสูงขึ้น อันจะส่งผลถึงภาพรวมของอุตสาหกรรมของประเทศ และขอขอบคุณหน่วยงานทั้งภาครัฐ ภาคเอกชน และผู้ที่มีส่วนร่วมในการจัดฝึกอบรม หวังเป็นอย่างยิ่งว่าโครงการนี้จะเป็นส่วนหนึ่ง ที่ช่วยสร้างและพัฒนาแรงงานคุณภาพในอุตสาหกรรมโลจิสติกส์ธุรกิจการขนส่งและการค้าระหว่างประเทศ อย่างแท้จริง ขอให้ผู้สำเร็จการฝึกอบรมได้นำเอาความรู้และประสบการณ์ ไปปรับใช้ในการทำงาน และเป็นกำลังสำคัญในการเพิ่มขีดความสามารถในการแข่งขันของประเทศต่อไป
หลังจากนั้น รมช.แรงงาน ได้มอบวุฒิบัตรให้แก่ผู้ผ่านการอบรม การขนส่งทางทะเลและทางอากาศ จำนวน 50 คน ผู้เข้าอบรมหลักสูตรนี้ เป็นบุคลากรในธุรกิจโลจิสติกส์ ที่มีประสบการณ์ทำงานไม่น้อยกว่า 2 ปี ระยะเวลาฝึก 60 ชั่วโมง เพื่อยกระดับทักษะให้มีศักยภาพสูง และเยี่ยมชมการอบรมหลักสูตร ธุรกิจขนส่งและการค้าระหว่างประเทศ ผู้เข้าอบรมเป็นนักศึกษาจบใหม่ ระดับ ป.ตรี ที่ได้รับการคัดเลือกเข้าอบรมจำนวน 50 คน ใช้ระยะเวลาการอบรม 240 ชั่วโมง เมื่อฝึกจบแล้ว จะมีสถานประกอบกิจการที่เป็นสมาชิกของสมาคม รับเข้าทำงานทันที อัตราค่าจ้างตั้งแต่ 15,000/เดือน
นางสาวจิราภรณ์ ปุญญฤทธิ์ รองอธิบดีกรมพัฒนาฝีมือแรงงาน กล่าวเพิ่มเติมว่า กรมพัฒนาฝีมือแรงงานได้มีความร่วมมือกับ TIFFA ในการพัฒนาฝีมือแรงงานสาขาที่เกี่ยวข้องกับระบบโลจิสติกส์ ตั้งแต่ปี พ.ศ. 2548 ผลิตแรงงานและพัฒนาบุคลากรด้านโลจิสติกส์แล้วเกือบ 2,000 คน นอกจากนี้ ยังร่วมกันกำหนดและร่างมาตรฐานฝีมือแรงงานแห่งชาติ สาขาที่เกี่ยวข้องกับระบบโลจิสติกส์ จัดฝึกอบรมและทดสอบมาตรฐานฝีมือแรงงาน รวมถึงแลกเปลี่ยนความรู้ วิทยากรและเทคโนโลยีสมัยใหม่ด้วย
วันเสาร์ที่ 20 มีนาคม 2564
“อนุชา” ยืนยันเชียงใหม่ไนท์ซาฟารี มีมาตรการรองรับนักท่องเที่ยวที่ได้มาตรฐาน พร้อมออกโปรหั่นราคา 50% ดึงดูดนักท่องเที่ยวช่วงสงกรานต์
อนุชา” ยืนยันเชียงใหม่ไนท์ซาฟารี มีมาตรการรองรับนักท่องเที่ยวที่ได้มาตรฐาน พร้อมออกโปรหั่นราคา 50% ดึงดูดนักท่องเที่ยวช่วงสงกรานต์
วันนี้ (20 มีนาคม 2564) นายอนุชา นาคาศัย รัฐมนตรีประจำสำนักนายกรัฐมนตรี เผย เชียงใหม่ไนท์ซาฟารีพร้อมรับนักท่องเที่ยวช่วงเทศกาลสงกรานต์ระหว่างวันที่ 10-16 เมษายน 2564 พร้อมจัดโปรโมชั่นร่วมกับสายการบินได้แก่ Thai lion air Nok air Vietjet air Air asia และ Thai smile จัดโปรโมชั่น “บินลัดฟ้าสู่ล้านนา” เพียงแค่นักท่องเที่ยวแสดง Boarding pass ก่อนซื้อบัตรฯ จะได้รับส่วนลด 50% สำหรับบัตรเข้าชมเชียงใหม่ไนท์ซาฟารี และรับส่วนลดตลอดเดือนเมษายน 20% นอกจากนี้ ยังได้จัดโปรโมชั่นราคาเดียวได้เที่ยวได้พักเชียงใหม่ไนท์ซาฟารีรีสอร์ทในราคา 999 บาท รวมบัตรเข้าชมจำนวน 2 ท่าน จากราคาปกติ 2,400 บาท
รัฐมนตรีประจำสำนักนายกรัฐมนตรีย้ำว่า เชียงใหม่ไนท์ซาฟารีมีมาตรการเตรียมความพร้อมที่ได้มาตรฐานขอให้นักท่องเที่ยวมั่นใจ เดินทางมาท่องเที่ยวเชียงใหม่ไนท์ซาฟารีด้วยความสบายใจ ซึ่งในช่วงเทศกาลสงกรานต์จะมีการจัดกิจกรรมภายในพื้นที่ ประกอบด้วย การสรงน้ำพระส่งเสริมสืบสานวัฒนธรรมไทย รวมถึงตลาดกาดมั่วคัวฮอมซึ่งจะทำให้นักท่องเที่ยวเพลิดเพลินกับกิจกรรมภายในพื้นที่เชียงใหม่ไนท์ซาฟารี นอกจากนี้ จะได้สัมผัสกับกิจกรรม Behind the zoo ซึ่งเป็นกิจกรรมที่เปิดโอกาสให้นักท่องเที่ยวได้เข้ามารู้จักและเรียนรู้พฤติกรรมตามธรรมชาติของสัตว์ใหญ่ในเชียงใหม่ไนท์ซาฟารี ได้แก่ แรดขาว ช้าง ฮิปโป ยีราฟ และกระทิง เป็นต้น
รัฐมนตรีประจำสำนักนายกรัฐมนตรีกล่าวเชิญชวนสร้างความมั่นใจให้นักท่องเที่ยวเดินทางท่องเที่ยวตามสถานที่ต่าง ๆ ของประเทศไทย เพื่อช่วยกระตุ้นรักษาเศรษฐกิจภายในประเทศ โดยเฉพาะเชียงใหม่ไนท์ซาฟารีถือว่าเป็นสถานที่ทองเที่ยวที่น่าสนใจมีกิจกรรมสร้างความประทับใจ ตื่นหูตื่นตาจำนวนหลากหลายกิจกรรม ขออย่าวิตกกังวลมากเกินไป แต่ขอให้ปฏิบัติตามมาตรการอย่างเคร่งครัด
วันศุกร์ที่ 5 มีนาคม 2564
ผู้ช่วยรัฐมนตรีประจำกระทรวงยุติธรรม ลงพื้นที่ชุมชนดินแดง ชูสังคมเข้มแข็งปลอดยาเสพติด
นายสามารถ  เจนชัยจิตรวนิช ผู้ช่วยรัฐมนตรีประจำกระทรวงยุติธรรม เป็นประธานการประชุมกำกับติดตามการป้องกันและแก้ไขปัญหายาเสพติด ชุมชนพื้นที่กรุงเทพมหานคร
ในวันศุกร์ที่ 5 กุมภาพันธ์ 2564 เวลา 10.00 น. นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม เป็นประธานการประชุมกำกับติดตามการป้องกันและแก้ไขปัญหายาเสพติด ชุมชนพื้นที่กรุงเทพมหานคร ณ ชุมชนแสนสุข สหกรณ์เครดิตยูเนี่ยนศูนย์กลางเทวา จำกัด เขตดินแดง โดยมี นายสุนทร ชื่นศิริ ผู้อำนวยการ ป.ป.ส.กทม. นายแพทย์สมชาย ตรีทิพย์สถิตย์ ผู้อำนวยการสำนักงานป้องกันและบำบัดการติดยาเสพติด สำนักอนามัย กรุงเทพมหานคร นายอารีศักดิ์ เสถียรภาพอยุทธิ์ ที่ปรึกษากรมคุ้มครองสิทธิและเสรีภาพ นายนิวัฒน์ ดวงจิโน ผู้ช่วยผู้อำนวยการเขตดินแดงและคณะ เข้าร่วมประชุม
ในโอกาสนี้ ผู้ช่วยรัฐมนตรีประจำกระทรวงยุติธรรม ได้ถ่ายทอดนโยบายของพลเอก ประยุทธ์ จันทร์โอชา นายกรัฐมนตรี พลเอก ประวิตร วงษ์สุวรรณ รองนายกรัฐมนตรี และนายสมศักดิ์ เทพสุทิน รัฐมนตรีว่าการกระทรวงยุติธรรม ซึ่งได้เล็งเห็นปัญหาของยาเสพติดเป็นปัญหาที่เป็นวาระแห่งชาติ และเห็นควรให้แก้ไขอย่างจริงจังอย่างครบวงจร ทั้งการบำบัดฟื้นฟูและเยียวยา โดยภาครัฐต้องร่วมมือกับชุมชนจึงจะประสบผลสำเร็จอย่างแท้จริง"ภูมิคุ้มกันการยาเสพติดที่ดีที่สุด คือ ความรักความอบอุ่นของครอบครัว และความเข้มแข็งของภาคประชาชนซึ่งเป็นกำลังสำคัญในการสอดส่องเฝ้าระวังชุมชนของตนเอง เมื่อชุมชนเข้มแข็ง ย่อมส่งผลให้สังคม และประเทศชาติมีความเข้มแข็ง มั่นคง ซึ่งจะเป็นเกราะป้องกันปัญหายาเสพติดได้อย่างยั่งยืน ดังกรณีการแพร่ระบาดของโควิด-19 ซึ่งประเทศไทยสามารถควบคุมสถานการณ์ได้เป็นผลสำเร็จ เป็นผลมาจากการเอาใจใส่ดูแลจาก อ.ส.ม. และสมาชิกในชุมชนอย่างเข้มงวด ดังนั้นปัญหายาเสพติดในชุมชนก็สามารถควบคุมได้เช่นเดียวกัน ตราบใดที่ชุมชนเข้มแข็ง ชุมชนนั้นก็จะห่างไกลยาเสพติด " นายสามารถ กล่าว
หลังจากนั้น ผู้ช่วยรัฐมนตรีประจำกระทรวงยุติธรรมและคณะ ได้ร่วมฟังความคิดเห็นของประชาชนต่อการดำเนินงานแก้ไขปัญหายาเสพติด รายงานสถานการณ์ปัญหายาเสพติดและผลการดำเนินงานด้านการปราบปรามยาเสพติดในพื้นที่ นอกจากนี้ได้ลงพื้นที่ตรวจเยี่ยมชุมชนเพื่อรับทราบปัญหาทางกายภาพ ร่วมกับเขตดินแดง และหน่วยงานที่เกี่ยวข้อง เพื่อผลักดันให้เกิดการแก้ปัญหาในชุมชนแบบบูรณาการ โดยเฉพาะอย่างยิ่ง สร้างชุมชนให้ปลอดจากยาเสพติดอย่างแท้จริง พร้อมกันนี้ได้มอบสื่อรณรงค์ประชาสัมพันธ์ หน้ากากอนามัย แอลกอฮอล์ และน้ำดื่ม สำนักงาน ป.ป.ส. ให้แก่ชุมชนอีกด้วย